韓宗彥寺丞通判鄧州
作者：梅堯臣
朝代：宋

paragraphs: 往歲陪祠泰壇下，始一相見如相知。
我今入幙君有待，喜得款語勝前時。
便嗟陳事日侵汨，雖欲數面曾無期。
忽聞兵吏已迎候，馬有行色車將脂。
賀君有意事清簡，太守亦鄙尋常爲。
騏驥步驟豈局促，鳳皇羽翼多威儀。
漢家近親不復有，召父舊聞於今隳。
隳由狂者生利害，曾未略究民間宜。
祇言引水幸圭賦，矯請罷毀功何施。
千載厚惠一日去，至今農畝空嗟咨。
夫子才高識且遠，勿畏勢力重扶持。
他年人作去思頌，願以大字書長碑。